**Timpul**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Timpul

Destrămatu-s-a degrabă

Visul alb al tinereții

Cum destramă răsăritul

Dulcea rouă-a dimineții.

Ca un stol de păsări iuți

Antrenate-n zbor întins

Mi-au trecut mie toți anii

Timpul totuși m-a învins.

Mai ca ieri mergeam cu tata

La biserică-n Ajun

Astăzi zace-o lumânare

Lângă crucea-i de alun.

De atâta jale mamei

I-a pierit din ochi lumina

Nu-și mai vede acum săraca

Decât noaptea-n vis grădina.

Și din ochiu-i muribund

Se prelinge pe obraz

Lacrima de sânge-amară

A preacruntului necaz.

Timpul a țesut cu ură

Grabnic, ghemul meu de viață

Firul lung de altădată

A ajuns un cap de ață.